Vereség Ghánától, a bronzéremért játszanak a magyarok
A magyar válogatott a bronzéremért játszhat a 20 éven aluliak egyiptomi labdarúgó-világbajnokságán, miután a keddi, kairói elődöntőben 3-2-es vereséget szenvedett a ghánai csapattól.
Gyors ghánai góllal indult a találkozó: Présinger röviden adott  haza, Ayew pedig lecsapott a labdára, lövésébe pedig még Adiyiah  beletette a lábát (1-0). A magyarok nem tudtak a kapu elé kerülni,  míg a ghánaiak több helyzetet is kialakítottak. A 31. percben a  torna gólkirály-jelöltje, Adiyiah megduplázta az afrikai csapat  előnyét: egy jobb oldali beadást fejelt a kapuba (2-0).      A ghánaiak főként a középpályán voltak óriási fölényben, szinte  minden magyar akciót lekapcsoltak. Egervári csapatából érezhetően  hiányzott az eltiltott Koman Vladimir. A fordulást követően több szép támadással indított a magyar csapat, Balajti a kapufát találta el egy szabadrúgás után. A  magyarok egyre többet birtokolták a labdát, míg a ghánaiak főként a  kontrákra rendezkedtek be. A 73. percben a csereként beállt Futács visszahozta a reményt, miután Simon András passzát értékesítette. A hajrában több nagy lehetősége is volt az egyenlítésre a magyar válogatottnak, de egy kontra végén Quansah hatalmas gólt lőtt. A  magyarok nem adták fel, Balajti nagyszerű találatával pedig ismét egy gól volt a különbség (3-2). Az utolsó percekben mindent megtett a magyar csapat, de egyenlíteni már nem tudott.      A ghánaiak történetük harmadik döntőjére készülhetnek az U20-as  világbajnokságon: 2001-ben Argentína, 1993-ban pedig Brazília ellen buktak el a fináléban. Egervári Sándor együttese pénteken 17 órától a Brazília-Costa Rica találkozó vesztesével mérkőzik a harmadik  helyért.      Eredmény, elődöntő:   Ghána-Magyarország 3-2 (2-0) Kairó, 32 ezer néző, v.: Jorge Larrionda (uruguayi)      gólszerzők: Adiyiah (10., 31.), Quansah (81.), illetve Futács  (73.), Balajti (84.)      sárga lap: Agyemang-Badu (12.), Addae (34.), Quansah (52.),  illetve Debreceni (55.), Korcsmár (66.)      Magyarország: Gulácsi Péter - Zámbó Bence, Debreceni András, Szabó János,  Présinger Ádám (Varga Roland, a szünetben) - Gosztonyi András,  Korcsmár Zsolt (Futács Márkó, 71.), Simon Ádám, Kiss Máté - Simon  András, Németh Krisztián (Balajti Ádám, a szünetben)